༄༅། ། འཇམ་དབྱངས་དཀར་པོ་དང་འབྲེལ་བའི་ཞི་ཁྲོ་
སྦྲགས་སྒྲུབ་ཐུན་མོང་བ་བཞུགས།
༄༅། ། ན་མོ་གུ་རུ། འདིར་རྗེ་བཙུན་འཇམ་པའི་དབྱངས་དཀར་པོ་དང་འབྲེལ་བའི་
ཞི་ཁྲོ་སྦྲགས་སྒྲུབ་ཐུན་མོང་བ་ཉམས་སུ་ལེན་པར་འདོད་པའི་དགེ་སེམས་ཁྱད་པར་ཅན་
དང་ལྡན་པས་སྐྱབས་འགྲོ་སེམས་བསྐྱེད་སྔོན་དུ་བཏང་སྟེ། འཇིགས་བྱེད་ཀྱི་བདག་བསྐྱེད་
ཅི་རིགས་བསྒོམ་ལ། བཟླས་པའི་སྐབས་སུ། རང་ཉིད་དམ་ཚིག་སེམས་དཔའི་ཐུགས་ཀར་
པདྨ་དཀར་པོ་འདབ་མ་བརྒྱད་པའི་ལྟེ་བར་ཟླ་བའི་དཀྱིལ་འཁོར་གྱི་སྟེང་དུ་ཡེ་ཤེས་སེམས་
དཔའ་རྗེ་བཙུན་འཇམ་པའི་དབྱངས་སྐུ་མདོག་སྟོན་ཀའི་ཟླ་བ་ལྟར་དཀར་བ་ཞལ་གཅིག་
ཕྱག་གཉིས་ཀྱི་གཡས་མཆོག་སྦྱིན་དང་གཡོན་ཆོས་འཆད་ཀྱི་ཕྱག་རྒྱས་པདྨ་དཀར་པོ་
དང་ཨུཏྤ་ལའི་སྡོང་བུ་བཟུང་བའི་འདབ་མ་སྙན་གྱི་ཐད་ཀར་ཁ་ཕྱེ་བའི་སྟེང་ན་ཤེས་རབ་
ཀྱི་རལ་གྲི་དང་ཤེར་ཕྱིན་གྱི་གླེགས་བམ་བསྣམས་པ་རིན་པོ་ཆེའི་རྒྱན་བརྒྱད་དང་ལྷ་རྫས་
ཀྱི་དར་གྱི་སྟོད་གཡོགས་དང་སྨད་གཡོགས་མཛེས་པར་གསོལ་བ་ན་ཚོད་བཅུ་དྲུག་ལོན་
པའི་ལང་ཚོ་ཅན་ཞི་འཛུམ་སྒེག་པའི་ཉམས་དང་ལྡན་པ་འོད་ཟེར་གྱི་ཕུང་བོའི་དབུས་ན་
ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ། དེའི་ཐུགས་ཀར་ཟླ་བའི་སྟེང་དུ་འཁོར་ལོ་
དཀར་པོ་རྩིབས་དྲུག་པའི་ལྟེ་བར་རང་སེམས་དང་རྗེ་བཙུན་གྱི་མཁྱེན་པའི་ཡེ་ཤེས་དབྱེར་
མེད་པའི་ངོ་བོ་ཨ་ཡིག་དཀར་པོ། རྩིབས་དྲུག་ལ་མདུན་ནས་བརྩམས་ཏེ་གཡས་སྐོར་དུ་
ཨོཾ་ཝཱ་ཀྱེེ་དཾ་ན་མ་ཞེས་པའི་སྔགས་ཕྲེང་ཁ་དོག་དཀར་པོས་བསྐོར་བ། ས་བོན་སྔགས་ཕྲེང་
305

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ།༼ཇ༽
དང་བཅས་པ་ལས་འོད་ཟེར་དཔག་ཏུ་མེད་པ་འཕྲོས། རང་གི་ལུས་ཀྱི་ནང་ཐམས་ཅད་
གང་། སྡིག་སྒྲིབ་དང་མི་ཤེས་པའི་མུན་པ་ཐམས་ཅད་སངས་ཀྱིས་དག ཤེས་བྱ་ཐམས་ཅད་
ལ་བློ་གྲོས་ཀྱི་སྣང་བ་ཐོགས་མེད་དུ་རྒྱས། འོད་ཟེར་བ་སྤུའི་སྒོ་ནས་ཕྱིར་འཕྲོས་སེམས་ཅན་
ཐམས་ཅད་ཀྱི་མི་ཤེས་པའི་མུན་པ་བསལ། འཇམ་པའི་དབྱངས་ཀྱི་གོ་འཕང་ལ་བཀོད།
ཕྱོགས་བཅུའི་རྒྱལ་བ་སྲས་དང་བཅས་པའི་རྣམ་འབྱེད་ཀྱི་ཤེས་རབ་འོད་ཟེར་ཀྱི་རྣམ་པར་
བསྡུས་ཏེ་སྙིང་གའི་སྔགས་ཕྲེང་ལ་ཐིམ་པར་གྱུར། དེ་ལྟ་བུའི་དམིགས་པ་དང་རེས་འགའ།
སྔགས་ཕྲེང་རྣམས་མར་མེའི་ཕྲེང་བ་ལྟར་འོད་ཟེར་འབར་བ་ལ་དམིགས་པ་གཏད་དེ་
ཡིག་འབྲུ་ཀློག་པའི་ཚུལ་དང་འཁོར་ལོ་གཡས་དང་ཡིག་འབྲུ་གཡོན་དུ་འཁོར་བའམ། དེ་
གཉིས་རེས་མོས་སུ་འཁོར་བའི་དམིགས་པ་སོགས་སྐབས་དང་བསྟུན་ནས་བྱ་ཞིང་། ཨོཾ་ཝཱ་
ཀྱཻ་དཾ་ན་མ། ཞེས་བརྒྱ་སྟོང་སོགས་ཅི་མང་བཟླ། བོགས་འདོན་གྱི་དམིགས་པ་ནི། རང་གི་
ལྕེ་སྟེང་དུ་ཟླ་གདན་ལ་ཨ་ཡིག་དཀར་པོ་མགོ་གྲེ་ཕུག་ཏུ་བསྟན་པ་བསམ་ལ་དབུགས་ཐུན་
གཅིག་ལ་ཨ་བརྒྱ་རྩ་བཟླ་ཞིང་ཨ་རེ་བརྗོད་པ་དང་ལྕེ་སྟེང་གི་ཨ་ཡིག་ལས་རང་འདྲ་རེ་
ཆད་དེ་སྙིང་གའི་ཨ་ཡིག་ལ་ཐིམ་པས་མེའི་ཕུང་བོ་ལ་སྣུམ་ཐིག་བབས་པ་ལྟར་འོད་ཟེར་
རིམ་གྱིས་མཆེད་ཅིང་མཐར་མཆིལ་མ་སྒྲ་མེད་ཅིག་མིད་པ་དང་མཉམ་དུ་སྙིང་གའི་ས་
བོན་ལ་ཐིམ་པས་འོད་ཟེར་ཆེས་ཆེར་འབར་བས་ལུས་ཐམས་ཅད་གང་མི་བརྗེད་པའི་
གཟུངས་དང་ཤེས་རབ་ཀྱི་སྣང་བ་ཁྱད་པར་ཅན་ཐོབ་པར་བསམ། དེ་ནས་དྲག་པོའི་བཟླས་
པ་བྱེད་སྐབས། སྙིང་གའི་འཁོར་ལོ་ཉི་གདན་དང་ཨ་ཡིག་ཧཱུཾ་ཡིག་མཐིང་ནག་འོད་ཟེར་
འབར་བར་བསྒྱུར་བའི་མཐའ་བསྐོར་དུ་ཉེ་སྙིང་དང་སྙིང་བོ་དང་རྩ་སྔགས་རྣམས་ཀྱི ེས་
བསྐོར་བ་དམིགས་ལ། གོང་བུའི་བཟླས་པ་དང་། དམ་ཚིག་གི་བཟླས་པ་དང་།
ཁྱོགས་ཀྱི་
བཟླས་པ་དང་། ཁྲོས་པའི་བཟླས་པ་དང་། ཁྲོ་བོའི་བཟླས་པ་སོགས་བྱ་ཚུལ་གཞན་ལས་ཤེས་
པར་བྱའོ། ། དེ་ལྟར་ཞི་ཁྲོ་སྦྲགས་ནས་སྒྲུབ་པས་བར་ཆད་ཞི་ཞིང་བདུད་དཔུང་འཇོམས་པ་
དང་གཟུང་སྤོབས་ཤེས་རབ་འཕེལ་བ་སོགས་མཆོག་ཐུན་གྱི་དངོས་གྲུབ་ལྷུན་གྱིས་འགྲུབ་
306

རྡོ་རྗེའི་གསུང་མགུར་ཟབ་མོའི་འགྲེལ་བ་སོགས།
པར་འགྱུར་རོ། ། ཞེས་པ་འདི་ནི་མཆོག་བརྩེའི་ཁྲི་ཆེན་མཆོག་སྤྲུལ་རིན་པོ་ཆེའི་ཐུགས་དམ་ཉམས་བཞེས་སུ།
༧ རོང་པོ་ཆོས་རྗེའི་སྤྲུལ་མིང་བས་བྲིས་ཏེ་ཕུལ་བ་དགེ་ལེགས་འཕེལ།
307

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ།༼ཇ༽